孔毅父以詩戒飲酒問買田且乞墨竹次其韵
作者：蘇軾
朝代：宋

paragraphs: 酒中真復有何好，孟生雖賢未聞道。
醉時萬慮一埽空，醒後紛紛如宿草。
十年揩洗見真妄，石女無兒焦穀槁。
此身何異貯酒瓶，滿輒予人空自倒。
武昌痛飲豈吾意，性不違人遭客惱。
君家長松十畝陰，借我一庵聊洗心。
我田方寸耕不盡，何用百頃糜千金。
枕書睡熟呼不起，好學憐君工雜擬。
且將墨竹換新詩，潤色何須待東里。